钦定古今图书集成/明伦汇编/氏族典/第124卷 > 陈寿孙
## 钦定古今图书集成/明伦汇编/氏族典/第124卷 > 陈寿孙

按《尚友录》：“寿孙，瑞安人。宝祐间登第，授台州教授。会
新郡守初视篆，乃丞相丁大全之党，至谒庙日，寿孙
乃扬言曰：‘昔冉求为季氏聚敛，圣人尚欲鸣鼓而攻
之。太守乃丁大全党聚敛之徒，乌可升我夫子之堂哉’！”守闻之，遂解印去。后直龙图阁，历福建提刑，贪吏
闻风畏慑引去。后入觐，与贾似道争盐法事，被劾归
里。元兵至，率市人操兵，聚瑞安白岩桥御之。取民居
扉户床桌累以为栅。兵至，民散溃，遂被执。元将欲降
之，瞋目厉声曰：“我大宋宪臣，乃从尔耶？何不速杀我！”
遂囚于狱。邑吏或戏之曰：“提刑亦下狱耶？”寿孙叱之
曰：“吾志尚能斩贼配吏，顾力屈耳。”元将壮之，命缢死
于狱。